
A humán írisz színének igazságügyi célú predikciója DNS vizsgálatok alapján

Az emberek közti biológiai variabilitás egyik jellemzője a szem-, haj- és bőr pigmentáltsága. A pigmenttermelést meghatározó génekhez hozzárendelhetők velük kapcsoltságban lévő Single Nucleotide Polymorphism (SNP) lokuszok. Az ISZKI Budapesti Orvosszakértői Intézet DNS laboratóriuma elindított egy projektet, amelynek célja a szemszín becsléséhez szükséges modellépítés, valamint predikciós makró kidolgozása volt. A projektben 300 magyar személy szemszínét határoztuk meg egy erre a célra kidolgozott értékelő szoftver segítségével. A pigmentáltsághoz való kapcsoltságuk alapján publikált adatokból 20 SNP lokusz került kiválasztásra, asszociációs tulajdonságuk alapján pedig a predikciós makró felállítására az alkalmazott SNP lokuszok számát maximum 6-ra szűkítettük. A Walsh-féle IrisPlex nevű makrót, és 4 másik, 300 magyar minta alapján multinomiális logisztikus regressziós modell-építéssel készült különböző összetételű és matematikai összefüggéseken alapuló makrókat 66 személyen teszteltem vissza. A saját makrók több kategóriát különítenek el, mint az IrisPlex, újdonság volt bennük az inhomogenitás figyelembevétele. Megfigyeléseink alapján a szem már 20%-os (6 SNP), 30%-os (4 SNP) inhomogenitás érték felett inhomogénnek látható.
A visszatesztelés eredménye szerint a makrók különböző mértékű pontossággal becsülték a szemszínt.
Az IrisPlex a barna, a saját makrók a kék színt becsülték pontosabban. A zöld szemszínű minták alacsony reprezentáltsága miatt, a visszatesztelés erre a színre nem valósult meg. A faktoros és nem faktoros változatok között nem tapasztaltam jelentős különbséget.
A vizsgálat a hazai igazságügyi genetikai vizsgálati palettát bővíti, segítve ezzel a nyomozást ismeretlen eredetű humán biológiai minták tulajdonosainak szemszíneire vonatkozólag.



